ഇറാഖിലെ ദിയാല പ്രവിശ്യയില് ഭീകരാക്രമണം 11 പേര് കൊല്ലപ്പെട്ടു ആക്രമണത്തിന് പിന്നില് ഐഎസ്ഐഎല് ബാഗ്ദാദ്: കിഴക്കന് ഇറാഖിലെ ദിയാല പ്രവിശ്യയിലെ ഗ്രാമത്തില് ഭീകരാക്രമണം. ഐഎസ്ഐഎല് നടത്തിയ ആക്രമണത്തില് 11 പേര് കൊല്ലപ്പെടുകയും നിരവധിപേര്ക്ക് പരിക്കേല്ക്കുകയും ചെയ്തതായി ഇറാഖ് സുരക്ഷാ സേന. മുക്ദാദിയ പട്ടണത്തിനടുത്തുള്ള അല്ഹവാഷ ഗ്രാമത്തിലെ സാധാരണക്കാരെ ലക്ഷ്യമിട്ടായിരുന്നു ഭീകരരുടെ ആക്രമണം. തോക്കുധാരികള് നിരവധി വാഹനങ്ങളും സെമി ഓട്ടോമാറ്റിക് തോക്കുകളും ആക്രമണത്തിന് ഉപയോഗിച്ചതായി പോലീസ് പറയുന്നു. ഐഎസ്ഐഎല് പോരാളികള് നേരത്തെ രണ്ട് ഗ്രാമീണരെ തട്ടിക്കൊണ്ടുപോയിരുന്നുവെന്നും അവരുടെ ഗ്രാമത്തില് റെയ്ഡ് നടത്തിയെന്നും അസോസിയേറ്റഡ് പ്രസ് വാര്ത്താ ഏജന്സി പറഞ്ഞു. മരിച്ചവരും പരിക്കേറ്റവരും സാധാരണക്കാരാണെന്നും അവര് കൂട്ടിച്ചേര്ത്തു. ആക്രമണം ഇറാഖിനെ അസ്ഥിരപ്പെടുത്താനുള്ള നിന്ദ്യമായ ശ്രമമാണെന്ന് ഇറാഖ് പ്രസിഡന്റ് ബര്ഹാം സാലിഹ് പ്രതികരിച്ചു. രാജ്യത്തിന്റെ സുരക്ഷ വര്ധിപ്പിക്കണമെന്നും സുരക്ഷാ വിടവുകള് പരിഹരിക്കണമെന്നും ഐഎസിന്റെ ഭീഷണിയെ കുറച്ചുകാണരുതെന്നും അദ്ദേഹം പറഞ്ഞു. ഐഎസ്ഐഎല് ഇറാഖിലെയും അയല്രാജ്യമായ സിറിയയിലെയും വിശാലമായ പ്രദേശം അതിന്റെ സ്വയം പ്രഖ്യാപിത ഖിലാഫത്ത് നു കീഴില് നിയന്ത്രിച്ചു. പല മേഖലകളിലും സ്ലീപ്പര് സെല്ലുകള് വഴി സജീവമായി തുടരുന്നുണ്ടെങ്കിലും 2017ല് രാജ്യത്ത് ഐഎസ്ഐഎല് വലിയ തോതില് പരാജയപ്പെട്ടതിനാല് സാധാരണക്കാരെ ലക്ഷ്യമിട്ടുള്ള ആക്രമണങ്ങള് ഇറാഖില് അപൂര്വമാണ്. ഇറാഖിലും സിറിയയിലുമായി ഏകദേശം 10,000 ഐഎസ്ഐഎല് പോരാളികള് സജീവമായി തുടരുന്നുവെന്നും ഇപ്പോഴും സുരക്ഷാ സേന, പവര് സ്റ്റേഷനുകള്, മറ്റ് അടിസ്ഥാന സൗകര്യങ്ങള് എന്നിവ ലക്ഷ്യമിട്ട് ഓപ്പറേഷന്സ് നടത്തുന്നുണ്ടെന്നും ഈ വര്ഷം ആദ്യം പ്രസിദ്ധീകരിച്ച ഒരു യുഎന് റിപ്പോര്ട്ട് സൂചിപ്പിക്കുന്നു. ജൂലൈയില് തലസ്ഥാനമായ ബാഗ്ദാദിന്റെ പ്രാന്തപ്രദേശമായ ഒരു റോഡരികിലെ ബോംബ് ആക്രമണത്തില് കുറഞ്ഞത് 30 പേര് കൊല്ലപ്പെടുകയും നിരവധിപേര്ക്ക് പരിക്കേല്ക്കുകയും ചെയ്തിരുന്നു. ജനുവരിയില്, ബാഗ്ദാദിലെ മാര്ക്കറ്റില് ഇരട്ട ചാവേര് സ്ഫോടനങ്ങള് നടക്കുകയും 32 പേര് കൊല്ലപ്പെടുകയും ഉണ്ടായി. ഈ ആക്രമണങ്ങള്ക്ക് പിന്നില് ഐഎസ്ഐഎല് ആണെന്ന് ഇറാഖ് ഉദ്യോഗസ്ഥര് ആരോപിച്ചു. Tags